Etter denne telefonsamtalen sendte VG en epost til Laila Mjeldheim. Gjennom sin advokat, Pål Sverre Hernæs, sendte hun følgende svar tilbake:

«Jeg tar sterk avstand fra den type salgsmetoder som opptaket etterlater inntrykk av at finner sted ved DNKS. Det er ikke riktig at selgerne i DNKS blir opplært i metoder eller teknikker for å manipulere kundene, slik det insinueres av VG. Opplæringskursene i DNKS varer i 5- 8 dager. Dersom VG sitter på lydopptak fra kurset i sin helhet - og ikke kun små utdrag som bevisst tas ut for å fremstille DNKS i et dårlig lys – vil det fremgå at selskapet er opptatt av ryddige salgsprosesser og har klare retningslinjer for hvordan et salg skal foregå. Dette fremgår også av selskapets interne instrukser om «retningslinjer for salg».

DNKS er avhengig av fornøyde kunder og vi tar alle klager på alvor. Dersom noen av våre kunder skulle være misfornøyde, oppfordrer vi dem til å ta direkte kontakt med oss. På den måten får vi også anledning til å forbedre oss».